title: A Bizottság (EU) 2015/409 végrehajtási rendelete ( 2015. március 11. ) a Kínai Népköztársaságból származó kerámialapok behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló 917/2011/EU tanácsi végrehajtási rendelet módosításáról

text:
               12.3.2015

               HU

               Az Európai Unió Hivatalos Lapja

               L 67/23

         A BIZOTTSÁG (EU) 2015/409 VÉGREHAJTÁSI RENDELETE
   (2015. március 11.)
   a Kínai Népköztársaságból származó kerámialapok behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló 917/2011/EU tanácsi végrehajtási rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: alaprendelet) és különösen annak 11. cikke (3) bekezdésére,
   mivel:
   1.   ELJÁRÁS

   1.1.   Hatályos intézkedések

               (1)

               2011. szeptember 15-én a Tanács a 917/2011/EU végrehajtási rendeletben (2) (a továbbiakban: az eredeti rendelet) dömpingellenes vámot vetett ki a Kínai Népköztársaságból származó kerámialapok behozatalára.

               (2)

               Az érintett termék importjára az exportáló gyártók következő csoportja tekintetében egységesen 26,3 %-os vámot vetettek ki:

                           —

                           a Dongguan City Wonderful Ceramics Industrial Park Co., Ltd és a Guangdong Jiamei Ceramics Co. Ltd (a továbbiakban együttesen: a Wonderful-csoport), valamint

                           —

                           a Qingyuan Gani Ceramics Co. Ltd és a Foshan Gani Ceramics Co. Ltd (a továbbiakban együttesen: a Gani-csoport).

               (3)

               Ahogyan az eredeti rendelet (96)–(98) preambulumbekezdése megállapítja, az Európai Bizottságot (a továbbiakban: a Bizottság) az ideiglenes megállapítások nyilvánosságra hozatalát követően értesítették arról, hogy a két vállalat közötti kapcsolat megszakadt, következésképpen a Gani-csoportra és a Wonderful-csoportra egyedi vámot kellene alkalmazni. A kérelmet az eljárás azon szakaszában nem lehetett elfogadni, mivel megfelelően meg kellett vizsgálni annak megalapozottságát.

         1.2.   Részleges időközi felülvizsgálat iránti kérelem

               (4)

               A Bizottsághoz 2012. október 2-án részleges időközi felülvizsgálat iránti kérelem érkezett a Gani-csoport részéről.

               (5)

               A Gani-csoport azt állította, hogy már nem áll kapcsolatban a másik két társasággal (a Wonderful-csoporttal), mivel 2011 márciusában megszűnt köztük a részvényesi viszony. A Gani-csoport ezért a hatályos intézkedések részleges időközi felülvizsgálata iránti kérelmet nyújtott be, mivel így a hatályos egységes vámtétel már nem volt megfelelő.

         1.3.   Részleges időközi felülvizsgálat megindítása

               (6)

               A Bizottság a tanácsadó bizottsággal folytatott konzultációt követően megállapította, hogy az említett felülvizsgálatot meg kell indítani.

               (7)

               2014. január 31-én a Bizottság elindította a Kínai Népköztársaságból származó kerámialapok Unióba irányuló behozatalára vonatkozó hatályos intézkedéseknek az alaprendelet 11. cikkének (3) bekezdése szerinti részleges időközi felülvizsgálatát. A Bizottság az eljárás megindításáról értesítést tett közzé az Európai Unió Hivatalos Lapjában
                   (3).

               (8)

               A felülvizsgálat hatálya a Gani-csoport tulajdonosi szerkezetének vizsgálatára, és amennyiben indokolt – hivatalból – a Gani-csoportot érintő dömpingkülönbözet vizsgálatára korlátozódott.

               (9)

               A felülvizsgálat hivatalból ugyanezen kérdések vizsgálatára terjedt ki a Wonderful-csoport tekintetében is.

         1.4.   A felülvizsgálati időszak

               (10)

               A dömping vizsgálata a 2013. január 1. és 2013. december 31. közötti időszakra (a továbbiakban: a felülvizsgálati időszak) terjedt ki.

         1.5.   A vizsgálatban érintett felek

               (11)

               A Bizottság felkérte a Gani-csoportot és a Wonderful-csoportot, hogy működjenek együtt a vizsgálatban és töltsék ki a Bizottság kérdőívét. Emellett a Bizottság lehetőséget adott a vállalatoknak arra, hogy az alaprendelet 2. cikkének (7) bekezdése értelmében piacgazdasági elbánást kérjenek.

               (12)

               Az eljárás megindításáról szóló értesítésben a Bizottság ideiglenesen az Amerikai Egyesült Államokat választotta az alaprendelet 2. cikke (7) bekezdésének a) pontja szerinti, piacgazdasággal rendelkező harmadik országnak (a továbbiakban: analóg ország), és felkérte a feleket arra, hogy tegyék meg erre vonatkozóan észrevételeiket.

               (13)

               Az érdekelt feleknek lehetőségük nyílt a vizsgálat megindításával kapcsolatos észrevételeik megtételére, valamint a Bizottság és/vagy a kereskedelmi ügyekben eljáró meghallgató tisztviselő általi meghallgatás kérelmezésére.

         1.6.   A kérdőívre adott válaszok és az ellenőrző látogatások

               (14)

               A Bizottság mindkét csoporttól és két analóg országbeli gyártótól is választ kapott a kérdőívre.

               (15)

               A Bizottság megvizsgálta és ellenőrizte a felülvizsgálat céljaihoz szükségesnek tartott valamennyi információt. A következő vállalatok telephelyén került sor az alaprendelet 16. cikke szerinti ellenőrző látogatásra:

                           —

                           az érintett országbeli exportáló gyártók:

                                       —

                                       Dongguan City Wonderful Ceramics Industrial Park Co., Ltd,

                                       —

                                       Guangdong Jiamei Ceramics Co., Ltd,

                                       —

                                       Qingyuan Gani Ceramics Co. Ltd, valamint

                                       —

                                       Foshan Gani Ceramics Co. Ltd,

                           —

                           az analóg országbeli gyártók, amelyek a megtorló intézkedések kockázata miatt bizalmas kezelést kérelmeztek.

         2.   AZ ÉRINTETT TERMÉK

               (16)

               E felülvizsgálat tárgya az eredeti rendeletben meghatározott termék, vagyis a jelenleg a 6907 10 00, 6907 90 20, 6907 90 80, 6908 10 00, 6908 90 11, 6908 90 20, 6908 90 31, 6908 90 51, 6908 90 91, 6908 90 93 és a 6908 90 99 KN-kódok alá besorolt mázas és mázatlan kerámia út- és padlóburkoló lap, kályha- vagy falburkoló csempe; mázas és mázatlan kerámiamozaik, kockakő és hasonló áru, alátéten is (a továbbiakban: az érintett termék).

         3.   DÖMPING

   3.1.   Piacgazdasági elbánás

               (17)

               Egyik csoport sem kérelmezett piacgazdasági elbánást az alaprendelet 2. cikke (7) bekezdésének c) pontja értelmében.

         3.2.   Analóg ország

               (18)

               Ahogy fent említettük, a Bizottság a korábbi vizsgálatnak megfelelően az Amerikai Egyesült Államokat javasolta analóg országnak. A Bizottság kapcsolatba lépett vállalatokkal több más lehetséges analóg országban is, de másik vállalattól nem kapott választ, illetve más vállalat nem működött együtt. Az Amerikai Egyesült Államok kiválasztását ezért megfelelőnek ítélte meg.

         3.3.   Vizsgálat

               (19)

               A hatályban lévő intézkedések meghozatalához vezető vizsgálat megállapította, hogy a Gani-csoport és a Wonderful-csoport kapcsolatban állt egymással, mivel a Wonderful-csoport egyik részvényese a Gani-csoport egyik vállalatában a részvények több mint 5 %-át birtokolta. A dömpingkülönbözeteket külön számították ki az egyes csoportokra. A kárkülönbözetek a két csoport esetében magasabbak voltak a dömpingkülönbözetnél.

               (20)

               Annak elkerülése érdekében, hogy a magasabb egyedi dömpingkülönbözettel rendelkező vállalatok kapcsolataik révén exportjukat az alacsonyabb dömpingkülönbözetű vállalatokon keresztül bonyolítsák le, a két csoportra egyetlen, súlyozott átlaggal számított dömpingkülönbözetet határoztak meg és egységes vámot vetettek ki.

               (21)

               A Bizottság megvizsgálta, hogy a kapcsolat állítólagos megváltozása az egységes vám indokoltságának megszűnését eredményezi-e. Ezt követően a Bizottság megvizsgálta az egyedi dömpingkülönbözetek felülvizsgálatának szükségességét.

               (22)

               A felülvizsgálat feltárta, hogy a (19) preambulumbekezdésben említett részvényeket eladták a Gani-csoport tulajdonosának, és a Wonderful-csoport már nem rendelkezik részesedéssel a Gani-csoportban. Semmi nem utalt arra, hogy a két csoport között egyéb szerkezeti vagy vállalati kapcsolat lenne. Ennek megfelelően a két csoport között fennálló kapcsolat bejelentett megváltozását elfogadták, és a Gani-csoport, valamint a Wonderful-csoport – a vám meghatározása céljából – már nem minősült egymással kapcsolatban állónak.

               (23)

               Következésképpen többé nem indokolt egységes vámtétel kivetése. Ehelyett a Gani-csoportra és a Wonderful-csoportra külön egyedi vámtételeket kell megállapítani.

               (24)

               Ami a hatályban lévő intézkedések meghozatalához vezető vizsgálat során az egyes csoportokra kiszámított egyedi dömpingkülönbözetek felülvizsgálatának szükségességét illeti, a Bizottság értékelte, hogy a két érintett csoport tekintetében a körülmények olyan jelentős változásáról van-e szó, ami indokolttá teszi az említett egyedi dömpingkülönbözetek felülvizsgálatát.

               (25)

               A hatályban lévő intézkedések meghozatalához vezető vizsgálat a következőket állapította meg:

                           (1)

                           a vállalatoknak nem voltak közös termelő létesítményeik;

                           (2)

                           továbbá közös értékesítési vállalataik sem; és

                           (3)

                           nem voltak egymás alvállalkozói.

               (26)

               A felülvizsgálat megerősítette, hogy ez a helyzet a kapcsolat megváltozása ellenére változatlan maradt.

               (27)

               E konkrét körülményeket figyelembe véve a Bizottság úgy vélte, hogy a kapcsolat megszűnése a két csoport egyikének működését sem módosította olyan módon, hogy az hatással lenne dömpingkülönbözetük kiszámítására. Ezért az említett dömpingkülönbözetek új számítások alapján való módosítása az alaprendelet 11. cikkének (3) bekezdése szerint nem indokolt.

               (28)

               A fentiekre tekintettel indokolt az eredeti vizsgálatban külön-külön kiszámított dömpingkülönbözeteket kivetni egyedi vámként. Az említett dömpingkülönbözet a Gani-csoport esetében 13,9 %, a Wonderful-csoport esetében 32,0 %.

               (29)

               Ezeket a megállapításokat az érdekelt felek tudomására hozták, és időt kaptak észrevételeik megtételére.

               (30)

               A Wonderful-csoport egyrészt azt állította, hogy a Kínai Népköztársaságban tett ellenőrző látogatás során tájékoztatta a Bizottságot arról, hogy a Gani-csoport által a felülvizsgálat iránti kérelemben benyújtott egyes bizonyítékok hamisak vagy félrevezetők voltak. Rámutattak arra, hogy az ilyen típusú helyzetekben a Bizottságnak rendelkezésére áll az alaprendelet 18. cikke. Azt is megkérdőjelezték, hogy az alaprendelet 11. cikke (3) bekezdésének előírásait e tekintetben betartották-e.

               (31)

               A Bizottság ellenőrzött a vizsgálat során összegyűjtött minden releváns és kellően dokumentált bizonyítékot, amelyek alapján megállapította, hogy a két csoport már nem áll kapcsolatban egymással, továbbá megvizsgálta a két csoport – a kapcsolat megszűnése előtti és utáni – működésére vonatkozó bizonyítékot. Ez a bizonyíték megerősíti, hogy a csoportot visszavonhatatlanul kettéosztották, és ezt a tényt a Wonderful-csoport sem vitatta.

               (32)

               Az említett tények alapján a Bizottságnak nincs oka az alaprendelet 18. cikkének alkalmazására. Emellett a tények megerősítik, hogy az alaprendelet 11. cikkének (3) bekezdését betartották.

               (33)

               Másrészt, a Wonderful-csoport – azzal az indoklással, hogy e vizsgálat során új exportárakat és harmadik országbeli rendes értékeket vizsgáltak – megkérdőjelezte, hogy betartották-e az alaprendelet 9. cikkének (4) bekezdésében levő előírást, amely szerint a dömpingellenes vám összege nem haladhatja meg a megállapított dömpingkülönbözetet.

               (34)

               Ahogy a (24)–(27) preambulumbekezdés megállapítja, a vizsgálat feltárta, hogy a kapcsolat megszűnésének eredményeként a két csoport egyikének sem változott meg a működése. Ahogy az eljárás megindításáról szóló értesítés is meghatározza, ebben az esetben nem volt szükség új dömpingkülönbözetek megállapítására. Az alaprendelet 9. cikkének (4) bekezdését betartották, mivel az eredeti vizsgálatban megállapítottaknak megfelelően a dömpingellenes vám összege nem haladja meg a dömpingkülönbözetet. Ezt a következtetést nem módosítja az a tény, hogy a vizsgálat során új exportárakat és analóg országbeli rendes értékeket állapítottak meg.

               (35)

               A Wonderful-csoport végül arra hivatkozott, hogy veszélyes precedenst teremtene, ha egyedi különbözeteket állapítanának meg olyan vállalatok esetében, amelyek korábban kapcsolatban voltak, de a kapcsolat megszűnt, és lehetővé tenné, hogy egy vállalatcsoport manipulálja a kereskedelemvédelmi intézkedéseket.

               (36)

               A Bizottság nem értett egyet ezzel a felvetéssel. Minden felülvizsgálatot a vizsgálat által megállapított indokok, és nem spekuláció alapján hajtanak végre, és amennyiben a vállalatok nem állnak kapcsolatban egymással, jogosultak arra, hogy rájuk saját egyedi vámot állapítsanak meg az alaprendelet 9. cikke (5) bekezdésének megfelelően.

               (37)

               Az ágazat uniós szövetsége, a Cerame-Unie (CET) azzal érvelt, hogy a részvényesi kapcsolat megszűnése nem jelenti azt, hogy kizárható az intézkedéseknek a legalacsonyabb vámmal rendelkező csoporton keresztül történő kijátszása. Ennek szemléltetésére a CET megjegyezte, hogy a két csoport szétválásának időzítése egybeesett az eredeti ügyhöz kapcsolódó ideiglenes intézkedések meghozatalával és a két csoport között az eredeti ügy megindítását megelőzően nem merült fel a szétválás kérdése. Az eredeti vizsgálat időpontjában a csoportok kapcsolatban álltak, erre alapozva a CET azt állította, hogy a Gani-csoportnak és a Wonderful-csoportnak hozzáférése volt egymás adataihoz.

               (38)

               Mindazonáltal a CET nem nyújtott be bizonyítékot ezeknek a feltételezéseknek az alátámasztására. Emellett a Bizottság most már köteles a két csoport mindegyikére egyedi vámot kivetni, miután megállapításra került, hogy már nem állnak kapcsolatban egymással. A Bizottság nem tekinthet két jogilag különálló vállalatcsoportot egységes vámtétel kivetése céljából egymással kapcsolatban állónak pusztán annak lehetősége alapján, hogy a két csoport esetleg együttműködik.

               (39)

               A CET azzal érvelt, hogy ha a két csoport üzleti tevékenysége a vizsgálat szerint változatlan maradt, akkor a két csoport esetében az intézkedések kijátszásának veszélye is változatlanul fennáll.

               (40)

               A Bizottság elutasította ezt az érvet. A két csoportot az eredeti vizsgálat során csak a tulajdonosi kapcsolat okán kezelték egyként, és ez a kapcsolat megszűnt.

               (41)

               A CET megjegyezte továbbá, hogy a két vállalat termelő létesítményei egymáshoz viszonylag közel helyezkednek el, ami az intézkedések fizikai kijátszását meglehetősen egyszerűvé tenné.

               (42)

               A Bizottság ezt az érvet is elutasította. Nincs jogalap arra, hogy egymással kapcsolatban nem álló vállalatokra ugyanazt a vámot vessék ki csak arra a tényre alapozva, hogy a vállalatok viszonylag közel helyezkednek el egymáshoz és ezért az intézkedések kijátszása egyszerűbb. A Kínai Népköztársaságban gyakori az, hogy egy meghatározott termék több gyártója egy városban vagy területen helyezkedik el.

               (43)

               A fentiek ismeretében a nyilvánosságra hozatalt követően kapott észrevételek nem módosították a (28) preambulumbekezdésben ismertetett következtetést. Következésképpen az eredeti vizsgálatban külön-külön kiszámított dömpingkülönbözeteket kell kivetni egyedi vámként. Az említett dömpingkülönbözet a Gani-csoport esetében 13,9 %, a Wonderful-csoport esetében 32,0 %.

               (44)

               Az e rendeletben előírt intézkedések összhangban vannak az alaprendelet 15. cikkének (1) bekezdése értelmében létrehozott bizottság véleményével,

         ELFOGADTA EZT A RENDELETET:
   1. cikk
   A 917/2011/EU végrehajtási rendelet 1. cikkének (2) bekezdésében található táblázat a következőképpen módosul:

               —

               az alábbi sort törölni kell a táblázatból:

                              Vállalat

                              Vám

                              TARIC-kiegészítő kód

                              „Dongguan City Wonderful Ceramics Industrial Park Co., Ltd; Guangdong Jiamei Ceramics Co., Ltd; Qingyuan Gani Ceramics Co. Ltd; Foshan Gani Ceramics Co. Ltd

                              26,3 %

                              B011”

               —

               a következő sorokat pedig be kell illeszteni a táblázatba:

                              Vállalat

                              Vám

                              TARIC-kiegészítő kód

                              „Dongguan City Wonderful Ceramics Industrial Park Co., Ltd; Guangdong Jiamei Ceramics Co., Ltd

                              32,0 %

                              B938

                              Qingyuan Gani Ceramics Co. Ltd; Foshan Gani Ceramics Co. Ltd

                              13,9 %

                              B939”

         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. március 11-én.

            a Bizottság részéről

            az elnök

         Jean-Claude JUNCKER

      (1)  HL L 343., 2009.12.22., 51. o.

      (2)  A Tanács 2011. szeptember 12-i 917/2011/EU végrehajtási rendelete a Kínai Népköztársaságból származó kerámialapok behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről (HL L 238., 2011.9.15., 1. o.).

      (3)  HL C 28., 2014.1.31., 11. o.


title: A Bizottság (EU) 2015/1078 végrehajtási rendelete (2015. július 3.) a 37/2010/EU rendeletnek a (dinátriumsó formájában előforduló) klodronsav anyag tekintetében történő módosításáról (EGT-vonatkozású szöveg)

text:
               4.7.2015

               HU

               Az Európai Unió Hivatalos Lapja

               L 175/5

         A BIZOTTSÁG (EU) 2015/1078 VÉGREHAJTÁSI RENDELETE
   (2015. július 3.)
   a 37/2010/EU rendeletnek a (dinátriumsó formájában előforduló) klodronsav anyag tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról szóló, 2009. május 6-i 470/2009/EK európai parlamenti és tanácsi rendeletre (1) és különösen annak 14. cikkére, összefüggésben 17. cikkével,
   tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
   mivel:

               (1)

               A 470/2009/EK rendelet 17. cikke előírja, hogy az élelmiszer-termelő állatoknak szánt állatgyógyászati készítményekben vagy az állattenyésztésben használt biocid termékekben történő uniós felhasználásra szánt farmakológiai hatóanyagok maradékanyag-határértékeit (a továbbiakban: MRL) rendeletben kell megállapítani.

               (2)

               A 37/2010/EU bizottsági rendelet (2) mellékletének 1. táblázata tartalmazza a farmakológiai hatóanyagokat és állati eredetű élelmiszerekben előforduló MRL-jeik szerinti osztályozásukat.

               (3)

               A (dinátriumsó formájában előforduló) klodronsav még nem szerepel ebben a táblázatban.

               (4)

               Az Európai Gyógyszerügynökséghez (a továbbiakban: EMA) a (dinátriumsó formájában előforduló) klodronsavra vonatkozó MRL-ek lófélék tekintetében történő megállapítására irányuló kérelem érkezett.

               (5)

               Az állatgyógyászati készítmények bizottságának véleménye alapján az EMA azt ajánlotta, hogy az emberi egészség védelme érdekében nincs szükség a klodronsavra lófélék tekintetében MRL-eket megállapítani, feltéve, hogy az anyagot nem használják emberi fogyasztásra szánt tejet termelő állatoknál.

               (6)

               A 470/2009/EK rendelet 5. cikke szerint az EMA-nak meg kell fontolnia, hogy az egy adott élelmiszerben található farmakológiai hatóanyagra megállapított MRL-ek alkalmazhatók-e ugyanabból a fajból előállított más élelmiszer tekintetében, vagy hogy az egy vagy több fajban található farmakológiai hatóanyagra megállapított MRL-ek alkalmazhatók-e más fajok tekintetében.

               (7)

               Az EMA megfontolása szerint a (dinátriumsó formájában előforduló) klodronsav lófélék tekintetében megállapított MRL-jeinek más élelmiszer-termelő állatfajokra történő extrapolációja nem helyénvaló, mivel a javasolt indikáció és hastásmechanizmus alapján nem valószínű, hogy ez a hatóanyag a lovakon kívül más élelmiszer-termelő állatfajoknál is felhasználásra kerül.

               (8)

               A 37/2010/EU rendelet mellékletének 1. táblázatát ezért ennek megfelelően módosítani kell.

               (9)

               Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,

         ELFOGADTA EZT A RENDELETET:
   1. cikk
   A 37/2010/EU rendelet melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2015. szeptember 2-től kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 3-án.

            a Bizottság részéről

            az elnök

         Jean-Claude JUNCKER

      (1)  HL L 152., 2009.6.16., 11. o.

      (2)  A Bizottság 2009. december 22-i 37/2010/EU rendelete a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról (HL L 15., 2010.1.20., 1. o.).

      MELLÉKLET
      A 37/2010/EU rendelet mellékletének 1. táblázata a következő anyaggal egészül ki a betűrend szerinti helyen:

                     Farmakológiai hatóanyag

                     Jelző maradékanyag

                     Állatfajok

                     Maximális maradékanyag-határérték

                     Célszövetek

                     Egyéb rendelkezések (a 470/2009/EK rendelet 14. cikke (7) bekezdésének megfelelően)

                     Terápiás osztályozás

                     „Klodronsav (dinátriumsó formájában)

                     NEM ALKALMAZHATÓ

                     Lófélék

                     Nincs szükség maximális maradékanyag-határértékre

                     NEM ALKALMAZHATÓ

                     Nem használható emberi fogyasztásra szánt tejet termelő állatok esetében

                     Vázizomrendszer/csontbetegségek kezelésére szolgáló gyógyszerek”


title: A Tanács 364/2010/EU végrehajtási rendelete ( 2010. április 26. ) a Kínai Népköztársaságból származó egyes végtelen poliészter szálból készült szövetkésztermékek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló 1487/2005/EK rendelet módosításáról

text:
               29.4.2010

               HU

               Az Európai Unió Hivatalos Lapja

               L 107/6

         A TANÁCS 364/2010/EU VÉGREHAJTÁSI RENDELETE
   (2010. április 26.)
   a Kínai Népköztársaságból származó egyes végtelen poliészter szálból készült szövetkésztermékek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló 1487/2005/EK rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: alaprendelet) és különösen annak 9. cikkére,
   tekintettel az 1487/2005/EK tanácsi rendelet (2) 2. cikkére,
   tekintettel az Európai Bizottság által a tanácsadó bizottsággal folytatott konzultációt követően benyújtott javaslatra,
   mivel:
   1.   A HATÁLYBAN LÉVŐ INTÉZKEDÉSEK

               (1)

               A Tanács 1487/2005/EK rendeletével végleges dömpingellenes vámot vetett ki a Kínai Népköztársaságból származó, a jelenleg az ex 5407 51 00, 5407 52 00, 5407 54 00, ex 5407 61 10, 5407 61 30, 5407 61 90, ex 5407 69 10 és ex 5407 69 90 KN-kód alá tartozó, legalább 85 tömegszázalék terjedelmesített és/vagy nem terjedelmesített poliészter szálat tartalmazó szintetikus fonalból készült, festett (fehérre festett is) vagy nyomott szövet késztermékek (a továbbiakban: érintett termék) Európai Unióba történő behozatalára.

               (2)

               Tekintettel az együttműködő felek nagy számára, az intézkedések bevezetését eredményező vizsgálat során a kínai exportáló gyártók körében minta kiválasztására került sor.

               (3)

               A mintában szereplő vállalatokra vonatkozóan a vizsgálat alatt megállapított egyéni vámtételeket vezették be. A mintában nem szereplő azon együttműködő vállalatokra vonatkozóan, amelyeknek az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (3) 2. cikke (7) bekezdése c) pontjának megfelelően piacgazdasági elbánást ítéltek meg, azt a 14,1 % súlyozott átlagos vámtételt vezették be, amelyet a piacgazdasági elbánásban részesülő, mintába felvett vállalatokra állapítottak meg. A mintában nem szereplő azon együttműködő vállalatokra pedig, amelyeknek az említett rendelet 9. cikke (5) bekezdésének megfelelően egyéni elbánást ítéltek meg, azt a 37,1 % súlyozott átlagos vámtételt vezették be, amelyet az egyéni elbánásban részesülő, mintában felvett vállalatokra állapítottak meg. Minden más vállalatra 56,2 %-os országos vámtételt vezettek be.

               (4)

               A 384/96/EK rendelet 12. cikke szerinti abszorpcióellenes újbóli vizsgálatot követően a Tanács az 1087/2007/EK rendelettel (4) az országos vámot 74,8 %-ra növelte. Emellett a 384/96/EK rendelet 12. cikke (3) bekezdésével összhangban magasabb dömpingellenes vámokat vezettek be olyan, egyéni vámtételek hatálya alá tartozó kínai exportáló gyártókra vonatkozóan, amelyek az újbóli vizsgálatban nem működtek együtt.

               (5)

               Az 1487/2005/EK rendelet 2. cikke lehetővé teszi az ugyanezen cikkben meghatározott négy feltételnek megfelelő kínai exportáló gyártók számára, hogy ugyanabban az elbánásban részesüljenek, mint amelyben a (3) preambulumbekezdésben meghatározott, mintában nem szereplő együttműködő vállalatok részesülnek (a továbbiakban: új exportáló gyártóknak járó elbánás).

         2.   ÚJ EXPORTÁLÓ GYÁRTÓK ÁLTAL BENYÚJTOTT KÉRELEM

               (6)

               Egy vállalatcsoport, amelyet két kapcsolt vállalat, név szerint az AlbaChiara Printing and Dyeing (Jiaxing) Co. Ltd. és a Jiaxing E. Boselli Textile Trading Co. Ltd. alkot (a továbbiakban: kérelmező) új exportáló gyártóknak járó elbánás iránti kérelmet nyújtott be.

               (7)

               A Bizottság vizsgálatot folytatott annak megállapítására, hogy a kérelmező megfelel-e az új exportáló gyártóknak járó elbánáshoz szükséges, az 1487/2005/EK rendelet 2. cikkében megállapított feltételeknek, ellenőrizve az alábbiakat:

                           a)

                           az intézkedések alapjául szolgáló vizsgálati időszak során (2003. április 1-jétől2004. március 31-ig) nem exportálta az érintett terméket az Európai Unióba („első követelmény”);

                           b)

                           nem áll kapcsolatban egyetlen olyan kínai népköztársaságbeli exportőrrel vagy gyártóval sem, amelyre kiterjed az említett rendelettel kiszabott dömpingellenes intézkedések hatálya („második követelmény”);

                           c)

                           az érintett terméket az Európai Unióba ténylegesen az intézkedések alapjául szolgáló vizsgálati időszak után exportálta, vagy visszavonhatatlan szerződéses kötelezettséget vállalt az érintett termékből jelentős mennyiség Európai Unióba történő exportálására („harmadik követelmény”);

                           d)

                           az alaprendelet 2. cikke (7) bekezdésének c) pontjában meghatározott piacgazdasági viszonyok között működik, vagy az alaprendelet 9. cikke (5) bekezdésének megfelelően eleget tesz azoknak a követelményeknek, amelyek az egyéni vámtétel megállapításának feltételéül szolgálnak („negyedik követelmény”).

               (8)

               A Bizottság a kérelmezőnek kérdőíveket küldött azzal a felkéréssel, hogy szolgáltasson bizonyítékot arra nézve, hogy megfelel az első, második és harmadik követelménynek.

               (9)

               Mivel a negyedik követelményből adódik, hogy a kérelmezők piacgazdasági elbánás és/vagy egyéni elbánás iránti kérelmet nyújtanak be, a Bizottság a kérelmezőnek piacgazdasági elbánás és egyéni elbánás iránti igénylőlapokat küldött. A kérelmező az alaprendelet 2. cikke (7) bekezdése szerint piacgazdasági elbánást kérelmezett.

               (10)

               A hivatkozás megkönnyítése érdekében az alábbiakban röviden összefoglaljuk a piacgazdasági elbánásra vonatkozó követelményeket:

                           a)

                           az üzleti döntések és a költségek a piaci jelzésekhez igazodnak, jelentősebb állami beavatkozás nélkül, és a fontosabb ráfordítások alapjában véve a piaci értékeket tükrözik;

                           b)

                           a vállalat egyetlen, átlátható alapvető könyvelést vezet, amelyet a nemzetközi számviteli szabványoknak (5) megfelelően független ellenőrzésnek vetnek alá, és minden célra azt alkalmazzák;

                           c)

                           a korábbi, nem piacgazdasági rendszerből nem maradtak fenn jelentős torzulások;

                           d)

                           a csődre és a tulajdonra vonatkozó jogszabályok jogbiztonságot és stabilitást biztosítanak;

                           e)

                           a valutaváltás piaci árfolyamon történik.

               (11)

               Azokra az exportáló gyártókra vonatkozóan, amelyek megfelelnek a (7) preambulumbekezdésben foglalt követelményeknek, az 1487/2005/EK rendelet 2. cikkének értelmében a 384/96/EK rendelet 2. cikke (7) bekezdése c) pontjának megfelelően a piacgazdasági elbánásban részesülő vállalatokra alkalmazandó, 14,1 %-os vámtételt vagy ugyanezen rendelet 9. cikke (5) bekezdésének megfelelően az egyéni elbánásban részesülő vállalatokra alkalmazandó, 37,1 %-os, súlyozott átlagos vámtételt lehet bevezetni.

               (12)

               Az Európai Bizottság begyűjtött és ellenőrzött minden olyan információt, amelyet szükségesnek ítélt ahhoz, hogy meghatározható legyen, a kérelmező megfelelt-e az 1487/2005/EK rendelet 2. cikkében megállapított négy követelménynek. A következő vállalatok telephelyén került sor ellenőrző látogatásokra:

                           —

                           AlbaChiara Printing and Dyeing (Jiaxing) Co. Ltd, Jiaxing,

                           —

                           Jiaxing E. Boselli Textile Trading Co. Ltd., Jiaxing.

         3.   MEGÁLLAPÍTÁSOK

               (13)

               A kérelmező elegendő bizonyítékot szolgáltatott arról, hogy megfelel a (7) preambulumbekezdésben említett négy követelménynek. A kérelmező valóban bizonyítani tudta, hogy i. 2003. április 1-je és 2004. március 31-e között nem exportálta az érintett terméket az Európai Unióba; ii. nem áll kapcsolatban egyetlen olyan kínai népköztársaságbeli exportőrrel vagy gyártóval sem, amelyre kiterjed az 1487/2005/EK rendelettel kivetett dömpingellenes intézkedések hatálya; iii. 2008. évtől kezdődően ténylegesen jelentős mennyiséget exportált az Európai Unióba az érintett termékből; iv. a piacgazdasági elbánáshoz szükséges valamennyi követelménynek megfelel, ezért az alaprendelet 2. cikke (7) bekezdésének c) pontja szerint egyéni vámtétel szabható ki rá. Ezért az 1487/2005/EK rendelet 2. cikkének megfelelően a kérelmezőre alkalmazható, a piacgazdasági elbánásban részesülő, a mintában nem szereplő együttműködő vállalatokra alkalmazandó súlyozott átlagos vámtétel (azaz 14,1 %), és a kérelmezőt fel kell venni az exportáló gyártóknak az említett rendelet 1. cikkének (2) bekezdésében szereplő felsorolásába.

         4.   AZ EGYÉNI VÁMTÉTELEKBEN RÉSZESÜLŐ VÁLLALATOK JEGYZÉKÉNEK MÓDOSÍTÁSA

               (14)

               Figyelembe véve a vizsgálat eredményeit – ahogyan arról a (13) preambulumbekezdésben már említés történt – megállapítást nyert, hogy az AlbaChiara Printing and Dyeing (Jiaxing) Co. Ltd és a Jiaxing E. Boselli Textile Trading Co. Ltd. vállalatot 14,1 %-os vámtétellel fel kell venni az 1487/2005/EK rendelet 1. cikkének (2) bekezdésében említett egyes vállalatok jegyzékébe.

               (15)

               A kérelmező és az uniós gazdasági ágazat tájékoztatást kapott a vizsgálat eredményeiről, és lehetőségük nyílt arra, hogy észrevételeket tegyenek. Egyik sem állt azonban elő olyan további információval, amely a kérelmezőre vonatkozóan eltérő következtetésre vezetett volna,

         ELFOGADTA EZT A RENDELETET:
   1. cikk
   Az 1478/2005/EK rendelet 1. cikkének (2) bekezdését módosítani kell oly módon, hogy az alábbi vállalatokat fel kell tüntetni az egyéni vámtételben részesülő vállalatokat felsoroló táblázatban:

                  Vállalat

                  Végleges dömpingellenes vám

                  Kiegészítő TARIC-kód

                  „AlbaChiara Printing and Dyeing (Jiaxing) Co. Ltd

                  14,1 %

                  A617

                  Jiaxing E. Boselli Textile Trading Co. Ltd

                  14,1 %

                  A617”

   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2010. április 26-án.

            a Tanács részéről

            az elnök

         C. ASHTON

      (1)  HL L 343., 2009.12.22., 51. o.

      (2)  HL L 240., 2005.9.16., 1. o.

      (3)  HL L 56., 1996.3.6., 1. o.

      (4)  HL L 246., 2007.9.21., 1. o.

      (5)  A nemzetközi számviteli szabványok alatt valamennyi elismert nemzetközi számviteli szabvány értendő, köztük az US GAAP szabványai, valamint a Nemzetközi Számviteli Standard Bizottságnak (International Accounting Standard Committee Foundation, IASCF) a Nemzetközi Számviteli Standard Testület (International Accounting Standards Board, IASB) által kibocsátott szabványai, amelyek magukban foglalják a Nemzetközi Számviteli Standard Testület keretszabályát (International Accounting Standard Board Framework, IASBF), a nemzetközi számviteli standardokat (International Accounting Standards, IAS), a nemzetközi pénzügyi beszámolási standardokat (International Financial Reporting Standards, IFRS), valamint a Nemzetközi Pénzügyi Beszámolási Értelmező Bizottság (International Financial Reporting Interpretations Committee, IFRIC) kiadványait.


title: A Bizottság 915/2013/EU végrehajtási rendelete ( 2013. szeptember 23. ) az egyes, Zimbabwéval szembeni korlátozó intézkedésekről szóló 314/2004/EK tanácsi rendelet módosításáról

text:
               24.9.2013

               HU

               Az Európai Unió Hivatalos Lapja

               L 252/23

         A BIZOTTSÁG 915/2013/EU VÉGREHAJTÁSI RENDELETE
   (2013. szeptember 23.)
   az egyes, Zimbabwéval szembeni korlátozó intézkedésekről szóló 314/2004/EK tanácsi rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes, Zimbabwéval szembeni korlátozó intézkedésekről szóló, 2004. február 19-i 314/2004/EK tanácsi rendeletre (1) és különösen annak 11. cikke b) pontjára,
   mivel:

               (1)

               A 314/2004/EK rendelet III. melléklete felsorolja azon személyeket és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

               (2)

               A Zimbabwéval szembeni korlátozó intézkedésekről szóló, 2011. február 15-i 2011/101/KKBP tanácsi határozat (2) felsorolja azokat a természetes és jogi személyeket, amelyekre a határozat 5. cikke szerinti korlátozások alkalmazandók, végrehajtását az uniós szintű fellépés tekintetében a 314/2004/EK rendelet biztosítja.

               (3)

               2013. szeptember 23-án a Tanács úgy határozott, hogy egyes bejegyzéseket töröl azon személyek és szervezetek listájáról, akikre és amelyekre a korlátozások alkalmazandók. Az említett tanácsi határozattal való összhang biztosítása érdekében a 314/2004/EK rendelet III. mellékletét módosítani kell.

               (4)

               A 314/2004/EK rendeletet ezért ennek megfelelően módosítani kell.

               (5)

               Az e rendeletben előírt intézkedések hatékonyságának biztosítása érdekében e rendeletnek a kihirdetését követő napon hatályba kell lépnie,

         ELFOGADTA EZT A RENDELETET:
   1. cikk
   A 314/2004/EK rendelet III. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. szeptember 23-án.

            a Bizottság részéről, az elnök nevében,

            a Külpolitikai Eszközökért Felelős Szolgálat vezetője

      (1)  HL L 55., 2004.2.24., 1. o.

      (2)  HL L 42., 2011.2.16., 6–23. o.

      MELLÉKLET
      A 314/2004/EK rendelet III. melléklete a következőképpen módosul:
      A „II. Szervezetek” részből a következő bejegyzést törölni kell:

                     „(11)

                     Zimbabwe Mining Development Corporation

                     90 Mutare Road, PO Box 2628, Harare, Zimbabwe.

                     Kapcsolatban áll a ZANU–PF-hez tartozó kormányfrakcióval, és a bányaügyi és bányafejlesztési miniszter felügyelete alá tartozik, aki a ZANU–PF tagja.”


title: A Bizottság (EU) 2017/1269 végrehajtási rendelete (2017. július 13.) az (EU) 2015/949 végrehajtási rendeletnek az Amerikai Egyesült Államokból származó földimogyorónak az aflatoxinok vonatkozásában végzett, kivitel előtti jóváhagyott ellenőrzések listájáról való törlése tekintetében történő módosításáról (EGT-vonatkozású szöveg. )

text:
               14.7.2017

               HU

               Az Európai Unió Hivatalos Lapja

               L 183/9

         A BIZOTTSÁG (EU) 2017/1269 VÉGREHAJTÁSI RENDELETE
   (2017. július 13.)
   az (EU) 2015/949 végrehajtási rendeletnek az Amerikai Egyesült Államokból származó földimogyorónak az aflatoxinok vonatkozásában végzett, kivitel előtti jóváhagyott ellenőrzések listájáról való törlése tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 23. cikkére,
   mivel:

               (1)

               Az (EU) 2015/949 bizottsági végrehajtási rendelet (2) jóváhagyja az egyes harmadik országok által bizonyos élelmiszereken végzett, mikotoxinok jelenlétének kimutatására szolgáló, kivitel előtti ellenőrzéseket.

               (2)

               A 882/2004/EK rendelet 23. cikke értelmében jóváhagyhatók a harmadik országok által a takarmányokon és élelmiszereken közvetlenül az Európai Unióba irányuló kivitel előtt annak vizsgálata céljából elvégzett ellenőrzések, hogy a kivitt termékek megfelelnek-e az uniós követelményeknek. A jóváhagyás csak akkor adható meg egy harmadik ország számára, ha egy európai uniós ellenőrzés kimutatta, hogy az Európai Unióba exportált takarmány vagy élelmiszer megfelel az uniós vagy azzal egyenértékű követelményeknek, és a feladás előtt a harmadik országban elvégzett ellenőrzések kellően hatékonynak és eredményesnek bizonyulnak ahhoz, hogy az uniós jogszabályokban megállapított irat-, azonosság- és fizikai ellenőrzések helyébe lépjenek, vagy azokat csökkentsék. Az Amerikai Egyesült Államok hatóságai által a földimogyoróban előforduló aflatoxinok kimutatására végzett kivitel előtti ellenőrzéseket az Unió 2008-ban jóváhagyta.

               (3)

               A földimogyoróban előforduló aflatoxinokat tekintve 2016 közepe óta egyre inkább megfigyelhető a megfelelés hiánya. A helyzetről tájékoztatták az Egyesült Államok hatóságait, amelyek kötelezettséget vállaltak a probléma orvoslására. Ennek ellenére megfigyelhető, hogy a helyzet nem javult.

               (4)

               Levonható tehát az a következtetés, miszerint a kivitel előtti ellenőrzések jóváhagyásához szükséges feltételek nem teljesülnek, ennélfogva az Egyesült Államokból származó földimogyorót törölni kell a kivitel előtti, jóváhagyott ellenőrzések listájáról. Az (EU) 2015/949 végrehajtási rendeletet ennek megfelelően módosítani kell.

               (5)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az (EU) 2015/949 végrehajtási rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. július 13-án.

            a Bizottság részéről

            az elnök

         Jean-Claude JUNCKER

      (1)  HL L 165., 2004.4.30., 1. o.

      (2)  A Bizottság (EU) 2015/949 végrehajtási rendelete (2015. június 19.) egyes harmadik országok által bizonyos élelmiszereken végzett, a mikotoxinok jelenlétének kimutatására szolgáló kivitel előtti ellenőrzések jóváhagyásáról (HL L 156., 2015.6.20., 2. o.)

      MELLÉKLET
      Az (EU) 2015/949 végrehajtási rendelet I. mellékletében a következő bejegyzést el kell hagyni:

                     Élelmiszer

                     KN-kód

                     TARIC alszám

                     Származási ország

                     Mikotoxin

                     A behozatalkor elvégzendő fizikai ellenőrzések gyakorisága (%-ban)

                                 „—

                                 Földimogyoró, héjában

                                 —

                              1202 41 00

                     Amerikai Egyesült Államok

                     Aflatoxinok

                     < 1 %”

                                 —

                                 Földimogyoró, héj nélkül

                                 —

                              1202 42 00

                                 —

                                 Földimogyoró, másképp elkészítve vagy tartósítva

                                 —

                                 2008 11 91 ; 2008 11 96 ; 2008 11 98


title: A Bizottság 643/2011/EU végrehajtási rendelete ( 2011. július 1. ) a 642/2010/EU rendeletnek a cirok és a rozs behozatali vámja tekintetében történő módosításáról

text:
               2.7.2011

               HU

               Az Európai Unió Hivatalos Lapja

               L 175/1

         A BIZOTTSÁG 643/2011/EU VÉGREHAJTÁSI RENDELETE
   (2011. július 1.)
   a 642/2010/EU rendeletnek a cirok és a rozs behozatali vámja tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 143. cikkére,
   mivel:

               (1)

               Az 1234/2007/EK tanácsi rendelet alkalmazásának szabályairól (behozatali vámok a gabonaágazatban) szóló, 2010. július 20-i 642/2010/EU bizottsági rendelet (2) 5. cikkének (4) bekezdése értelmében a cirok és a rozs behozatali vámját az árpa tekintetében meghatározott reprezentatív CIF-importár alapján kell kiszámítani.

               (2)

               Az árpapiaci helyzet alakulása és az Egyesült Államok által a szóban forgó termék világpiacán betöltött szerep elhanyagolhatósága következtében az árpa már nem nyújt megfelelő alapot a cirok piacára vonatkozó becslésekhez. Ugyanakkor a cirok piacára vonatkozó információk forrásainak száma túl csekély, illetve e források túlságosan megbízhatatlanok ahhoz, hogy alapul szolgálhatnának az említett termék behozatali vámjának meghatározásához. Végezetül a rendelkezésre álló forrásokból megállapítható, hogy az Egyesült Államokból exportált cirok ára csaknem azonos az ugyanonnan exportált kukorica árával. Következésképpen indokolt a kukoricára vonatkozóan kiszámított reprezentatív CIF-importárat alkalmazni a cirokra. Indokolt továbbá fenntartani a rozsra alkalmazandó vámok és a cirokra alkalmazandó vámok között jelenleg fennálló egyenlőséget.

               (3)

               Ezért a 642/2010/EU rendeletet ennek megfelelően módosítani kell.

               (4)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,

         ELFOGADTA EZT A RENDELETET:
   1. cikk
   A 642/2010/EU rendelet a következőképpen módosul:

               1.

               Az 5. cikk a következőképpen módosul:

                           a)

                           az (1) bekezdés bevezető mondata helyébe a következő szöveg lép:
                           „Az e rendelet 2. cikkének (1) bekezdésében említett jó minőségű közönséges búza, durumbúza és kukorica esetében az 1234/2007/EK rendelet 136. cikkének (2) bekezdésében szereplő reprezentatív CIF-importárat meghatározó összetevők a következők:”;

                           b)

                           a (4) bekezdés helyébe a következő szöveg lép:
                           „(4)   A durumbúza, a jó minőségű közönséges búza és a kukorica reprezentatív CIF-importára az (1) bekezdés a), b) és c) pontjában említett összetevők összege. A cirok és a rozs reprezentatív CIF-importára megegyezik a kukoricára vonatkozóan kiszámított CIF-importárral.”

               2.

               A III. melléklet helyébe e rendelet mellékletének szövege lép.

         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. július 1-jén.

            a Bizottság részéről

            az elnök

         José Manuel BARROSO

      (1)  HL L 299., 2007.11.16., 1. o.

      (2)  HL L 187., 2010.7.21., 5. o.

      MELLÉKLET

            „III. MELLÉKLET

               Tőzsdei jegyzés és referenciafajták

                        Termék

                        Közönséges búza

                        Durumbúza

                        Kukorica

                        Szabványminőség

                        jó

                        A referenciafajta (típus/osztály), amelyre a tőzsdei árfolyam vonatkozik

                        Hard Red Spring no 2

                        Hard Amber Durum no 2

                        Yellow Corn no 3

                        A tőzsdei jegyzés helye

                        Minneapolisi
                        Gabonatőzsde

                        Minneapolisi
                        Gabonatőzsde (1)

                        Chicagói Kereskedelmi Igazgatóság

         (1)  Amennyiben nem áll rendelkezésre a reprezentatív CIF-importár kiszámításához felhasználható árfolyam, az Amerikai Egyesült Államokban nyilvánosan hozzáférhető FOB-árfolyamot kell használni.”


title: A Bizottság (EU) 2015/592 végrehajtási rendelete ( 2015. április 14. ) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról (Presunto de Barrancos/Paleta de Barrancos [OEM])

text:
               16.4.2015

               HU

               Az Európai Unió Hivatalos Lapja

               L 99/4

         A BIZOTTSÁG (EU) 2015/592 VÉGREHAJTÁSI RENDELETE
   (2015. április 14.)
   az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról (Presunto de Barrancos/Paleta de Barrancos [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:

               (1)

               Az 1151/2012/EU rendelet 53. cikke (1) bekezdése első albekezdésének megfelelően a Bizottság megvizsgálta Portugália kérelmét, amely az 2400/96/EK bizottsági rendelet (2) alapján bejegyzett „Presunto de Barrancos” oltalom alatt álló eredetmegjelöléshez kapcsolódó termékleírás módosításának jóváhagyására irányul.

               (2)

               A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.

               (3)

               A Bizottsághoz nem érkezett az 1151/2012/EU rendelet 51. cikke szerinti felszólalás, ezért a termékleírás módosítását jóvá kell hagyni,

         ELFOGADTA EZT A RENDELETET:
   1. cikk
   A „Presunto de Barrancos”/„Paleta de Barrancos” (OEM) elnevezéshez kapcsolódó termékleírásnak az Európai Unió Hivatalos Lapjában közétett módosítása jóváhagyásra kerül.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. április 14-én.

            a Bizottság részéről,

            az elnök nevében,

         Phil HOGAN

            a Bizottság tagja

      (1)  HL L 343., 2012.12.14., 1. o.

      (2)  A Bizottság 1996. december 17-i 2400/96/EK rendelete egyes elnevezéseknek a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendeletben előírt „Oltalom alatt álló eredetmegjelölések és földrajzi jelzések nyilvántartása” elnevezésű nyilvántartásba való bejegyzéséről (HL L 327., 1996.12.18., 11. o.).

      (3)  HL C 432., 2014.12.2., 16. o.


title: A Bizottság 166/2014/EU végrehajtási rendelete ( 2014. február 17. ) a 798/2008/EK rendeletnek a tenyésztett laposmellű futómadár emberi fogyasztásra szánt húsának az Unióba történő behozatala, valamint a harmadik országok és területek jegyzékében az Izraelre és Dél-Afrikára vonatkozó bejegyzések tekintetében történő módosításáról  EGT-vonatkozású szöveg

text:
               22.2.2014

               HU

               Az Európai Unió Hivatalos Lapja

               L 54/2

      A BIZOTTSÁG 166/2014/EU VÉGREHAJTÁSI RENDELETE

   (2014. február 17.)
   a 798/2008/EK rendeletnek a tenyésztett laposmellű futómadár emberi fogyasztásra szánt húsának az Unióba történő behozatala, valamint a harmadik országok és területek jegyzékében az Izraelre és Dél-Afrikára vonatkozó bejegyzések tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére, 8. cikke (3) és (4) bekezdésére és 9. cikke (2) bekezdésének b) pontjára,
   mivel:

               (1)

               A 798/2008/EK bizottsági rendelet (2) előírja, hogy bizonyos áruk (a továbbiakban: áruk) kizárólag abban az esetben hozhatók be az Unióba, illetve szállíthatók keresztül az Unió területén, ha az említett rendelet I. mellékletének 1. részében szereplő táblázatban felsorolt harmadik országokból, területekről, övezetekből, illetve területi egységekből érkeznek. A rendelet az ilyen árukra vonatkozó állat-egészségügyi bizonyítványok követelményeit is meghatározza. E követelmények figyelembe veszik, hogy szükség van-e különös feltételek alkalmazására, vagy további garanciákra az említett harmadik országok, területek, övezetek és területi egységek járványügyi helyzete alapján. Az árukra vonatkozó különös feltételek és további garanciák a 798/2008/EK rendelet I. mellékletének 2. részében vannak meghatározva.

               (2)

               A 798/2008/EK rendelet III. fejezete a magas patogenitású vírustörzs(ek) okozta madárinfluenzától (HPAI) mentesnek tekintendő harmadik országokra, területekre, övezetekre, illetve területi egységekre vonatkozó feltételeket, valamint az Unióba történő behozatalra szánt termékekre vonatkozó állat-egészségügyi bizonyítványokra alkalmazandó megfelelő követelményeket állapít meg.

               (3)

               Dél-Afrikában 2004-ben, 2006-ban és 2011 áprilisa óta a H5N2 altípushoz tartozó vírustörzs által okozott magas patogenitású madárinfluenza járványokat tapasztaltak a laposmellűfutómadár-gazdaságokban, azokon a területeken, ahol az ilyen gazdaságok nagy sűrűségben fordulnak elő. Következésképpen a laposmellű futómadarakból származó egyes áruk – beleértve a tenyésztett laposmellű futómadarak húsát – behozatalát jelenleg az 536/2011/EU bizottsági végrehajtási rendelettel (3) módosított 798/2008/EK rendelet korlátozza. Jelenleg Dél-Afrika nem tudja megerősíteni a magas patogenitású madárinfluenzától való mentességét.

               (4)

               A futómadarak szabadtéri tartása sajátos kihívást jelent madárinfluenza-vírusok laposmellűfutómadár-állományokban való terjedésének megelőzése tekintetében, különösen a vadon élő madarak rezervátumaiból. A dél-afrikai illetékes hatóság a laposmellűfutómadár-ágazattal együttműködve egy speciális rendszert fejlesztett ki az olyan laposmellű futómadarakból származó hús termelésére, amelyeket az illetékes hatóság által jóváhagyott és nyilvántartott, zárt laposmellűfutómadár-gazdaságokban tartanak.

               (5)

               Ezek a gazdaságok hatósági felügyelet alatt állnak, és szigorú biológiai biztonsági és az állatok mozgatásának ellenőrzésre vonatkozó szabályokat, valamint laboratóriumi vizsgálatokat alkalmaznak. Ezen kívül a madárinfluenza tekintetében felügyelik a nyilvántartott, zárt laposmellűfutómadár-gazdaságok egy meghatározott körzetében található laposmellűfutómadár- és baromfitartó gazdaságokat, és Dél-Afrika egész területét. E követelmények meghatározásakor megfelelően figyelembe vették a közösségi állat-egészségügyi sürgősségi csoport ajánlásait, amely Dél-Afrikában 2011-ben ellenőrző látogatást tett.

               (6)

               Amíg nem tudja megerősíteni a magas patogenitású madárinfluenzától való menteséget a teljes területe tekintetében, valamint az Unióba történő jövőbeni behozatalára szánt laposmellűfutómadár-hús biztonságosságának jobb garantálása céljából Dél-Afrika 2013. május 5-én egy módosított javaslatot nyújtott be a nyilvántartott, zárt laposmellűfutómadár-gazdaságok rendszerére vonatkozóan, és kérelmezte az ilyen gazdaságokban tartott laposmellű futómadarak húsa behozatalának engedélyezését az Unióba.

               (7)

               A Bizottság és a tagállami szakértők értékelték a javaslatot, és arra a következtetésre jutottak, hogy a Dél-Afrika által létrehozott rendszer biztosítja a megfelelő garanciákat az ilyen gazdaságokban tartott laposmellű futómadarak húsa Unióba történő behozatalának a magas patogenitású madárinfluenza vírussal kapcsolatos lehetséges kockázatai tekintetében.

               (8)

               A 798/2008/EK rendelet I. mellékletének 2. részében egy új, „H” különös feltételt kell létrehozni, amely lehetővé teszi különös garancia nyújtását a zárt laposmellűfutómadár-gazdaságokból származó tenyésztett laposmellű futómadár emberi fogyasztásra szánt húsa tekintetében, beleértve a magas patogenitású madárinfluenza esetleges jövőbeli kitörésével kapcsolatos garanciákat, és amelynek Dél-Afrika területére kell vonatkoznia. Ezt a különös feltételt a tenyésztett laposmellű futómadár emberi fogyasztásra szánt húsára vonatkozó állat-egészségügyi bizonyítványmintába is bele kell foglalni.

               (9)

               A 798/2008/EK rendelet I. mellékletének 1. részében jelenleg az Izraelre vonatkozó bejegyzésnél öt különböző kód (IL-0–IL-4) szerepel, amelyek azoknak a területrészeknek felelnek meg, ahol a magas patogenitású madárinfluenza korábbi kitörései előfordultak az említett országban. Izrael kérelmét követően, és figyelembe véve, hogy a baromfiból, a laposmellű futómadarakból, vagy vadon élő szárnyasvadakból (POU, RAT és WGM) származó, a korlátozások fennállásának időszakában előállított húst már nem forgalmazzák, a különböző területrészek bejegyzéseit egységesíteni kell, és az Izraelre vonatkozó bejegyzést ennek megfelelően módosítani kell. A piac átláthatósága érdekében – és a nemzetközi közjoggal összhangban – indokolt egyértelművé tenni, hogy a tanúsítványok területi hatálya Izrael állam területére korlátozódik, kivéve az 1967 júniusa óta az izraeli közigazgatás hatálya alá tartozó területeket, nevezetesen a Golán-fennsíkot, a Gázai övezetet, Kelet-Jeruzsálemet és Ciszjordánia többi részét.

               (10)

               A 798/2008/EK rendeletet ezért ennek megfelelően módosítani kell,

               (11)

               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT A RENDELETET:
   1. cikk
   A 798/2008/EK rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 17-én.

            a Bizottság részéről

            az elnök

         José Manuel BARROSO

      (1)  HL L 18., 2003.1.23., 11. o.

      (2)  A Bizottság 2008. augusztus 8-i 798/2008/EK rendelete azon harmadik országok, területek, övezetek és területi egységek jegyzékének megállapításáról, ahonnan baromfi és baromfitermékek behozhatók a Közösségbe és átszállíthatók a Közösségen, valamint az állat-egészségügyi bizonyítványok követelményeinek megállapításáról (HL L 226., 2008.8.23., 1. o.).

      (3)  A Bizottság 2011. június 1-jei 536/2011/EU végrehajtási rendelete a 2007/777/EK határozat II. mellékletének és a 798/2008/EK rendelet I. mellékletének a harmadik országok vagy azok részei jegyzékében a Dél-Afrikára vonatkozó bejegyzések tekintetében történő módosításáról (HL L 147., 2011.6.2., 1. o.)

      MELLÉKLET
      A 798/2008/EK rendelet I. melléklete a következőképpen módosul:

                  1.

                  Az 1. rész a következőképpen módosul:

                              a)

                              az „Izrael – IL” bejegyzés helyébe a következő szöveg lép:

                                          „IL – Izrael (6)

                                          IL – 0

                                          Az egész ország

                                          SPF

                                          BPR,BBP, DOR, DOC, HER, HEP, SRP

                                          N

                                          A

                                          S5, ST1

                                          POU, RAT

                                          WGM

                                          VIII övezet

                                          EP, E

                                          S4”

                              b)

                              a „Dél-Afrika – ZA” bejegyzés helyébe a következő szöveg lép:

                                          „ZA – Dél-Afrika

                                          ZA – 0

                                          Az egész ország

                                          SPF

                                          EP, E

                                          S4”

                                          BPR

                                          I

                                          P2

                                          2011.4.9.

                                          A

                                          DOR

                                          II

                                          BLI

                                          III

                                          RAT

                                          VII övezet

                                          P2
                                          H

                                          2011.4.9.

                                          A

                              c)

                              a szöveg a következő lábjegyzettel egészül ki:

                                          „(6)

                                          Izrael állam területe, kivéve az 1967 júniusa óta az izraeli közigazgatás hatálya alá tartozó területeket, nevezetesen a Golán-fennsíkot, a Gázai övezetet, Kelet-Jeruzsálemet és Ciszjordánia többi részét.”

                  2.

                  A 2. rész a következőképpen módosul:

                              a)

                              a „Különös feltételek” szakasz az „L” különös feltétel után a következő szövegrésszel egészül ki:
                              „»H«: Garanciákat nyújtottak arra, hogy a tenyésztett laposmellű futómadár emberi fogyasztásra szánt húsa (RAT) olyan laposmellű futómadarakból származik, amelyeket a harmadik ország illetékes hatósága által jóváhagyott és nyilvántartott, zárt laposmellűfutómadár-gazdaságokban tartottak. Amennyiben magas patogenitású vírustörzs(ek) okozta madárinfluenza (HPAI) járvány tör ki, az ilyen hús behozatala továbbra is engedélyezett, feltéve, hogy olyan laposmellű futómadarakból származik, amelyeket nyilvántartott és zárt laposmellűfutómadár-gazdaságokban tartottak, és amely gazdaság 100 km-es sugarú körzetében – beleértve adott esetben a szomszédos ország területét – az előző legalább 30 napban nem tört ki magas patogenitású vírustörzs(ek) okozta madárinfluenza és amely nem volt járványtani kapcsolatban olyan laposmellűfutómadár- vagy baromfigazdasággal, melyben az előző 30 napban kimutatták a HPAI jelenlétét.”

                              b)

                              a tenyésztett laposmellű futómadár emberi fogyasztásra szánt húsára vonatkozó állat-egészségügyi bizonyítványminta (RAT) helyébe az alábbi lép:
                              „Állat-egészségügyi bizonyítványminta tenyésztett laposmellű futómadár emberi fogyasztásra szánt húsa számára (RAT)


title: A Bizottság (EU) 2015/243 végrehajtási rendelete ( 2015. február 13. ) a 798/2008/EK rendelet I. mellékletének az egyes baromfiáruk Unióba történő behozatala vagy Unión keresztül történő átszállítása céljából engedélyezett harmadik országok, területek, övezetek és területi egységek jegyzékében az Amerikai Egyesült Államokra vonatkozó bejegyzésnek a magas patogenitású madárinfluenzával kapcsolatban történő módosításáról  EGT-vonatkozású szöveg

text:
               17.2.2015

               HU

               Az Európai Unió Hivatalos Lapja

               L 41/5

         A BIZOTTSÁG (EU) 2015/243 VÉGREHAJTÁSI RENDELETE
   (2015. február 13.)
   a 798/2008/EK rendelet I. mellékletének az egyes baromfiáruk Unióba történő behozatala vagy Unión keresztül történő átszállítása céljából engedélyezett harmadik országok, területek, övezetek és területi egységek jegyzékében az Amerikai Egyesült Államokra vonatkozó bejegyzésnek a magas patogenitású madárinfluenzával kapcsolatban történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére, 8. cikke (4) bekezdésére és 9. cikke (4) bekezdésének c) pontjára,
   tekintettel a baromfi és keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 2009. november 30-i 2009/158/EK tanácsi irányelvre (2) és különösen annak 23. cikke (1) bekezdésére, 24. cikke (2) bekezdésére és 25. cikke (2) bekezdésére,
   mivel:

               (1)

               A 798/2008/EK bizottsági rendelet (3) meghatározza az állat-egészségügyi bizonyítványokra vonatkozó követelményeket a baromfi és baromfitermékek (a továbbiakban: áruk) Unióba irányuló behozatala és az Unió területén való átszállítása – beleértve az átszállítás ideje alatti tárolást is – tekintetében. A rendelet előírja, hogy az áruk kizárólag abban az esetben hozhatók be az Unióba, illetve szállíthatók át az Unió területén, ha a rendelet I. mellékletének 1. részében szereplő táblázat 1. és 3. oszlopában felsorolt harmadik országokból, területekről, övezetekből, illetve területi egységekből érkeznek.

               (2)

               A 798/2008/EK rendelet megállapítja továbbá, hogy milyen feltételek mellett tekinthetők a magas patogenitású vírustörzs(ek) okozta madárinfluenzától (a továbbiakban: HPAI) mentesnek a harmadik országok, területek, övezetek, illetve területi egységek.

               (3)

               Az Amerikai Egyesült Államok a 798/2008/EK rendelet I. mellékletének 1. részében olyan harmadik országként van feltüntetve, amelynek egész területéről engedélyezett az áruk Unióba való behozatala és az Unió területén való átszállítása.

               (4)

               Az Unió és az Amerikai Egyesült Államok között létrejött egy megállapodás (4), amely a régiókba sorolási intézkedések azonnali kölcsönös elismeréséről rendelkezik arra az esetre, ha az Unió vagy az Amerikai Egyesült Államok területén betegség törne ki (a továbbiakban: megállapodás).

               (5)

               Az Amerikai Egyesült Államok 2014. december 19-én megerősítette a H5N8 altípusba tartozó HPAI jelenlétét az Oregon állambeli Douglas megye egyik baromfigazdaságában, 2015. január 3-án pedig a H5N2 altípusba tartozó HPAI jelenlétét egy Washington állambeli baromfigazdaságban. Ezért az említett harmadik ország egész területe már nem tekinthető mentesnek a szóban forgó betegségtől. Az Amerikai Egyesült Államok állat-egészségügyi hatóságai haladéktalanul felfüggesztették az ország egész területéről az Unióba való behozatalra és az Unió területén való átszállításra szánt áruk szállítmányaihoz az állat-egészségügyi bizonyítványok kiadását. A HPAI megfékezésére és terjedésének korlátozására az Amerikai Egyesült Államok elrendelte az érintett állományok felszámolását.

               (6)

               Az Amerikai Egyesült Államok információkat nyújtott be a területén tapasztalható járványügyi helyzetről és a HPAI további terjedésének megelőzése érdekében hozott intézkedésekről, amelyeket a Bizottság megvizsgált. E vizsgálat és a megállapodásban meghatározott kötelezettségvállalások, valamint az Amerikai Egyesült Államok által nyújtott garanciák alapján helyénvaló azt a következtetést levonni, hogy az áruk Unióba való behozatalára vonatkozó korlátozásoknak az Oregon állam HPAI által érintett területére, valamint Washington állam egészére való leszűkítése – amelyek esetében az Amerikai Egyesült Államok állat-egészségügyi hatóságai a jelenlegi HPAI-kitörések következtében korlátozásokat vezettek be – elegendő lehet az áruk Unióba történő behozatalához kapcsolódó kockázatok elleni védekezésre. A 798/2008/EK rendelet I. mellékletének 1. részében az Amerikai Egyesült Államokra vonatkozó bejegyzést ezért a szóban forgó harmadik országnak a jelenlegi HPAI-kitörések miatt történő régiókba sorolása figyelembevételével módosítani kell.

               (7)

               Ezért a 798/2008/EK rendelet I. mellékletét ennek megfelelően módosítani kell.

               (8)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A 798/2008/EK rendelet I. mellékletének 1. része e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. február 13-án.

            a Bizottság részéről

            az elnök

         Jean-Claude JUNCKER

      (1)  HL L 18., 2003.1.23., 11. o.

      (2)  HL L 343., 2009.12.22., 74. o.

      (3)  A Bizottság 2008. augusztus 8-i 798/2008/EK rendelete azon harmadik országok, területek, övezetek és területi egységek jegyzékének megállapításáról, ahonnan baromfi és baromfitermékek behozhatók a Közösségbe és átszállíthatók a Közösségen, valamint az állat-egészségügyi bizonyítványok követelményeinek megállapításáról (HL L 226., 2008.8.23., 1. o.).

      (4)  Az Európai Közösség és az Amerikai Egyesült Államok kormánya között létrejött, az élő állatok és állati termékek kereskedelmével kapcsolatos közegészségügyi és állat-egészségügyi védelemre vonatkozó egészségügyi intézkedésekről szóló megállapodást az Európai Közösség nevében az 1998/258/EK tanácsi határozat hagyja jóvá (HL L 118., 1998.4.21., 1. o.).

      MELLÉKLET
      A 798/2008/EK rendelet I. mellékletének 1. részében az Amerikai Egyesült Államokra vonatkozó bejegyzés helyébe a következő szöveg lép:

                     A harmadik ország vagy terület ISO-kódja és neve

                     A harmadik ország, terület, övezet vagy területi egység kódja

                     A harmadik ország, terület, övezet vagy területi egység leírása

                     Állat-egészségügyi bizonyítvány

                     Egyedi feltételek

                     Egyedi feltételek

                     Madárinfluenzára vonatkozó felügyelet státusa

                     Madárinfluenza elleni vakcinázás státusa

                     Szalmonella-ellenőrzés státusa (7)

                     Minta (minták)

                     További garanciák

                     Záró dátum (1)

                     Nyitó dátum (2)

                     1

                     2

                     3

                     4

                     5

                     6

                     6A

                     6 B

                     7

                     8

                     9

                     „US – Amerikai Egyesült Államok

                     US-0

                     Az egész ország

                     SPF

                     EP, E

                     S4

                     US-1

                     Az Amerikai Egyesült Államok területe, kivéve a US-2 területet

                     BPP, BPR, DOC, DOR, HEP, HER, SRP, SRA

                     N

                     A

                     S3, ST1”

                     WGM

                     VIII

                     POU, RAT

                     N

                     US-2

                     Az Amerikai Egyesült Államoknak az Oregon állambeli Douglas megyét, valamint Washington állam egészét lefedő területe.

                     WGM

                     VIII

                     P2

                     2014.12.19.

                     POU, RAT

                     N
                     P2